Vaqtincha olib kirish toʻgʻrisidagi konvensiyani (Istanbul, 1990-yil 26-iyun) qoʻllash tartibi toʻgʻrisidagi nizomni tasdiqlash haqida
(resolution, 2023-07-17)

Oʻzbekiston Respublikasi Bojxona kodeksi va Oʻzbekiston Respublikasi Prezidentining 2020-yil 24-apreldagi PQ-4694-son “Xalqaro shartnomaga qoʻshilish toʻgʻrisida”gi qaroriga muvofiq Oʻzbekiston Respublikasi Davlat bojxona qoʻmitasi qaror qiladi: 1. Vaqtincha olib kirish toʻgʻrisidagi konvensiyani (Istanbul, 1990-yil 26-iyun) qoʻllash tartibi toʻgʻrisidagi nizom ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran uch oydan keyin kuchga kiradi. Mazkur Nizom Oʻzbekiston Respublikasi Bojxona kodeksi (bundan buyon matnda Bojxona kodeksi deb yuritiladi) va Oʻzbekiston Respublikasi Prezidentining 2020-yil 24-apreldagi PQ-4694-son “Xalqaro shartnomaga qoʻshilish toʻgʻrisida”gi qaroriga muvofiq Oʻzbekiston Respublikasi bojxona chegarasidan tovarlarni bojxona nazorati va bojxona rasmiylashtiruvidan oʻtkazishda Vaqtincha olib kirish toʻgʻrisidagi Konvensiyani (Istanbul, 1990-yil 26-iyun) (bundan buyon matnda Konvensiya deb yuritiladi) qoʻllash tartibini belgilaydi. 1. Ushbu Nizomda quyidagi tushunchalar qoʻllaniladi: ATA karneti ― bojxona deklaratsiyasiga tenglashtirilgan, tovarlarni identifikatsiyalashga va vaqtincha olib kirishga (transport vositalaridan tashqari) imkon beradigan hamda bojxona toʻlovlarini toʻlashning xalqaro miqyosda kafolatini oʻz ichiga olgan xalqaro bojxona hujjati; kafolatlovchi uyushma ― vaqtincha olib kirish toʻgʻrisidagi hujjatlarni berish uchun masʼul boʻlgan va vaqtincha olib kirish shartlari buzilgan taqdirda bojxona toʻlovlarini toʻlash boʻyicha kafolatlovchi vakolatli tashkilot ― Oʻzbekiston Respublikasi Savdo-sanoat palatasi (keyingi oʻrinlarda Savdo-sanoat palatasi); bojxona operatsiyasi ― tovarlarning bojxona rasmiylashtiruvida tovarlarga nisbatan bojxona organlarining mansabdor shaxsi va (yoki) vakolatli shaxs tomonidan amalga oshiriladigan harakat; bojxona rejimi ― bojxona chegarasi orqali olib oʻtiladigan tovarlarning maqomini bojxona maqsadlari uchun belgilovchi qoidalar majmui; deklaratsiyalash ― bojxona chegarasi orqali olib oʻtilayotgan va (yoki) bojxona nazorati ostida turgan tovarlar toʻgʻrisidagi zarur maʼlumotlarni bojxona organlariga maʼlum qilish. 2. ATA karnetini qoʻllagan holda bojxona toʻlovlaridan toʻliq shartli ravishda ozod qilinadigan tovarlarga nisbatan bojxona operatsiyalari Konvensiyaning A-ilovasi “Vaqtincha olib kirish hujjatlari toʻgʻrisida” bilan birgalikda Konvensiyaning quyidagi ilovalardan birining shartlariga rioya qilgan holda amalga oshiriladi: V.1-ilova “Koʻrgazmalar, yarmarkalar, konferensiyalar yoki shu kabi tadbirlarda namoyish qilish yoxud foydalanish uchun tovarlar toʻgʻrisida”; V.2-ilova “Professional asbob-uskuna toʻgʻrisida”; V.3-ilova “Tijorat operatsiyasi munosabati bilan olib kirilgan konteynerlar, poddonlar, oʻramlar, namunalar va boshqa tovarlar toʻgʻrisida”; V.5-ilova “Taʼlim, ilmiy yoki madaniy maqsadlarda olib kirilgan tovarlar toʻgʻrisida”; V.6-ilova “Sayohatchilarning shaxsiy buyumlari va sport maqsadlarida olib kirilgan yuklarga tegishli ilova”. 3. Bojxona organi quyidagi hollarda ATA karnetini bojxona deklaratsiyasi va bojxona toʻlovlarini toʻlashning xalqaro miqyosidagi kafolati hamda bojxona organlari oldidagi majburiyatning bajarilishini kafolatlovchi hujjat sifatida qabul qilishi mumkin: agar ATA karnetida kafolatlovchi uyushma va xalqaro tizimning nomi koʻrsatilgan boʻlsa; ATA karnetini egasi va uni bergan kafolatlovchi uyushma tomonidan mazkur Nizomda belgilangan tartibda toʻldirilgan boʻlsa; tovar olib chiqilayotgan (eksport qiluvchi) mamlakatning bojxona organi tomonidan rasmiylashtirilgan boʻlsa. 4. ATA karnetini qoʻllagan holda rasmiylashtiriladigan tovarlar uchun vaqtinchalik olib kirish muddati tovarlarni Oʻzbekiston Respublikasi hududiga olib kirishda nazorat bojxona organi tomonidan ATA karneti qabul qilingan kundan boshlab ushbu tovarlar amalda olib chiqilgan kungacha hisoblanadi. 5. ATA karnetini qoʻllagan holda olib kirilgan tovarlarni qayta olib chiqish majburiyati ular Oʻzbekiston Respublikasidan amalda olib chiqilganidan yoki Bojxona kodeksiga muvofiq “vaqtincha olib kirish” bojxona rejimi tugallanganidan boshlab bajarilgan hisoblanadi. 6. Bojxona organi ATA karnetini qabul qilib olganda ATA karnetining toʻgʻri toʻldirilganligini tekshiradi. Bunda Konvensiyaga aʼzo mamlakatlarning kafolatlovchi uyushmalari tomonidan berilgan ATA karneti muqovasining ustki qismida ATA karneti qabul qilinishi mumkin boʻlgan mamlakatlar koʻrsatilishi lozim, ushbu mamlakatlarning kafolatlovchi uyushmalari nomlari yoki bojxona hududlari ATA karnetining oxirgi yashil beti orqa tomonining yuqori bandida koʻrsatilishi kerak. ATA karnetining amal qilish muddati uyushma tomonidan berilgan kundan boshlab bir yildan oshmasligi lozim. ATA karnetini qoʻllagan holda tovarlarni vaqtincha olib kirish (olib chiqish) muddati ATA karnetida belgilangan muddatdan oshib ketmasligi kerak. ATA karnetini qoʻllagan holda vaqtincha olib kirilgan tovarlardan faqat ATA karnetida nazarda tutilgan maqsadlarda foydalanish mumkin, tijorat maqsadlarida foydalanishga yoʻl qoʻyilmaydi, bundan Konvensiya va uning ilovalarida boshqacha qoida nazarda tutilgan hollar mustasno. 7. ATA karnetining barcha varaqlari bir xil toʻldirilishi lozim, biriktirilgan qogʻozlar, stikerlar va havola (izoh) koʻrinishidagi qoʻshimchalarga yoʻl qoʻyilmaydi. Barcha varaqlardagi maʼlumotlar muqovadagi maʼlumotlar bilan bir xil boʻlishi kerak; Muqova va unga qoʻshimcha varaqlar ATA karneti muqovasining “A” grafasi hamda uning varaqlarida koʻrsatilgan egasi (ATA karnetini bojxona organlariga taqdim etish orqali tovarlarni deklaratsiyalayotgan jismoniy va (yoki) yuridik shaxs) tomonidan ATA karneti rasmiylashtirilishidan oldin imzolanishi lozim, qolgan varaqlari bojxona organidan oʻtishiga qarab egasi (vakili) tomonidan toʻldiriladi. 8. ATA karnetining toʻgʻri toʻldirilganligini tekshirishda quyidagilarga alohida eʼtibor beriladi: ATA karnetining amal qilish muddati; Oʻzbekiston Respublikasiga olib kiriladigan tovarlarga nisbatan ATA karnetini qoʻllash imkoniyati; ATA karneti muqovasining ustki qismida undan Oʻzbekiston Respublikasida foydalanish mumkinligi toʻgʻrisidagi yozuvning mavjudligi va kafolatlovchi uyushmasi ATA karnetining oxirgi yashil beti orqa tomoni yuqori bandida koʻrsatilishi; tovarlarning umumiy roʻyxati va qoʻshimcha varaqlari (mavjud boʻlsa) toʻldirilganligi va rasmiylashtirilganligi; ATA karnetining koreshogi va yirtib olinadigan vaucherlari toʻldirilganligi (ularga kiritilgan maʼlumotlar ATA karneti muqovasining ustki qismi va orqa tomonida koʻrsatilgan maʼlumotlarga hamda transport va tovarning kuzatuv hujjatlarida koʻrsatilgan maʼlumotlarga mos kelishi kerak); ATA karnetining yuqori oʻng burchagida “have been exported” yoki “ont ete exportees” yozuvi boʻlgan ATA karnetining sariq rangdagi “exportation” koreshogida olib chiqilayotgan tovarlarning bojxona rasmiylashtiruvidan oʻtkazilganligi toʻgʻrisidagi belgilarning (toʻldirilishi, olib chiqayotgan mamlakatning muhr va shtamplari) mavjudligi. ATA karnetini rasmiylashtirish uchun barcha zarur talablar bajarilgan hollarda bojxona organining mansabdor shaxsi bunday ATA karnetini qabul qiladi. 9. Bojxona organlari ATA karnetini qoʻllagan holda olib kiriladigan tovarlarni bojxona nazoratidan oʻtkazadi. Bojxona koʻrigi dalolatnomalarini tuzishda tovarlarning tavsifi sifatida tovarlarning umumiy roʻyxatidan foydalanishga ruxsat etiladi. Bojxona organlari tomonidan bojxona maqsadlari uchun tovarlarni tasniflash amalga oshiriladi. Bunda ATA karnetida koʻrsatilgan tovarlarni identifikatsiyalash va bojxona toʻgʻrisidagi qonunchilik hujjatlariga muvofiq taqiq va cheklovlar oʻrnatilmaganligini aniqlash imkoni mavjud boʻlsa, Oʻzbekiston Respublikasining yagona Tashqi iqtisodiy faoliyat tovar nomenklaturasiga (bundan buyon matnda TIF TN deb yuritiladi) muvofiq tovar pozitsiyasi darajasida 6 belgidan kam boʻlmagan tovarlarni tasniflashga yoʻl qoʻyiladi. Agar tovarlarga bojxona toʻgʻrisidagi qonunchilik hujjatlari bilan taqiq va cheklovlar oʻrnatilgan boʻlsa, tovar kodi TIF TNga muvofiq 10 belgi darajasida aniqlanadi. 10. ATA karnetini qoʻllagan holda vaqtincha olib kirilayotgan (olib chiqilayotgan) tovarlar boʻyicha bojxona organi tomonidan “ATA karneti boʻyicha tovarlarni qayd etish jurnali” elektron koʻrinishda yuritiladi. 11. Bojxona organlari tomonidan ATA karnetini qoʻllagan holda vaqtincha olib kirishga ruxsat berilgan tovarlarning toʻlangan bojxona toʻlovlari butun muddat davomida kafolatlanishi uchun bojxona organlari tomonidan belgilangan bunday tovarlarni qaytib olib chiqish muddati ATA karnetini bergan kafolatlovchi uyushma tomonidan qoʻyilgan amal qilish muddatidan oshmasligi kerak. 12. Olib chiqilayotgan tovarlarga nisbatan bojxona operatsiyalarini amalga oshirishda “vaqtincha olib chiqish” bojxona rejimiga muvofiq Konvensiyaning amal qilish doirasiga kiradigan tovarlarning bojxona deklaratsiyalanishi deklarantning tanloviga koʻra bojxona deklaratsiyasi sifatida Savdo-sanoat palatasi tomonidan berilgan ATA karnetini unga ilova qilingan transport (tashuvchi) va tijorat hujjatlari bilan birga qoʻllagan holda amalga oshirilishi mumkin. 13. Bojxona organi tomonidan ATA karneti qabul qilib olinganidan soʻng, unga oʻzgartirish va (yoki) qoʻshimchalar kiritilishiga yoʻl qoʻyilmaydi. 14. Bojxona organiga taqdim etiladigan ATA karneti davlat tilida yoki rus tilida va ingliz (fransuz) tilida toʻldirilgan boʻlishi lozim. 15. ATA karnetini qoʻllagan holda tovarlarni olib kirishda uning egasi (vakili) nazorat bojxona organiga tovarlarni hamda ATA karnetini taqdim etadi. 16. ATA karnetini rasmiylashtirishda nazorat bojxona organining mansabdor shaxsi ATA karnetining oq rangdagi “importation” koreshoklari va yirtib olinadigan vaucherlarini mazkur Nizom ilovasining 1-bandiga muvofiq tartibda toʻldiradi. 17. Koreshoklar va yirtib olinadigan vaucherlarni toʻldirgandan soʻng nazorat bojxona organining mansabdor shaxsi: ATA karnetining oq rangdagi yirtib olinadigan “importation” vaucherini birlashtirilgan varaqlaridan ajratib oladi; ATA karneti boʻyicha vaqtincha olib kirishni roʻyxatdan oʻtkazilganini yoki ATA karneti boʻyicha yetkazib berilgan tovarlarning roʻyxatdan oʻtkazilganini, ATA karnetini qoʻllagan holda tovarlarga nisbatan bojxona operatsiyalarini amalga oshirishdagi harakatlar toʻgʻrisidagi zarur maʼlumotlarni elektron maʼlumotlar bazasiga kiritadi; rasmiylashtirilgan ATA karnetini uning egasi (egasining vakili)ga qaytaradi. 18. ATA karnetining rasmiylashtirilgan yirtib olinadigan vaucherlari ATA karnetidagi tovarlarning umumiy roʻyxati va uning qoʻshimcha varaqlarining (mavjud boʻlganda) nusxasi hamda ilova qilinadigan hujjatlar nusxasi bilan birga nazorat bojxona organida qoladi. 19. Nazorat bojxona organi tovarlarni “vaqtincha olib kirish” bojxona rejimi shartlariga rioya etilishini olib qolingan ATA karnetining rasmiylashtirilgan yirtib olinadigan vaucherlari hamda ATA karnetidagi tovarlarning umumiy roʻyxati va uning qoʻshimcha varaqlarining (mavjud boʻlganda) nusxasi asosida bojxona nazoratini amalga oshiradi. 20. ATA karneti egasining (vakilining) arizasiga asosan tovarlarni vaqtincha olib kirish uchun belgilangan muddat ATA karneti egasi (vakili) joylashgan joydagi Oʻzbekiston Respublikasi Iqtisodiyot va moliya vazirligi huzuridagi Bojxona qoʻmitasining tegishli boshqarmasi (bundan buyon matnda hududiy bojxona boshqarmasi deb yuritiladi) qaroriga asosan ATA karnetining amal qilish muddati mobaynida uzaytiriladi. Tovarlarni vaqtincha olib kirish uchun belgilangan muddatni uzaytirishda hududiy bojxona boshqarmasining mansabdor shaxsi tomonidan mazkur Nizom ilovasining 3-bandida belgilangan tartibda ATA karnetining oq rangdagi yirtib olinadigan “importation” vaucherlari toʻldiriladi va elektron maʼlumotlar bazasida ATA karnetining maʼlumotlari boʻyicha uzaytirish muddatini koʻrsatgan holda tegishli yozuvni kiritadi. 21. Tovarlar reeksport qilinayotganda, nazorat bojxona organiga ATA karnetining egasi (vakili) ilgari olib kirilgan tovarlar va ATA karnetini taqdim etadi. Bojxona organi mansabdor shaxsi tomonidan ATA karnetining oq rangdagi yirtib olinadigan “reexportation” vaucherlari toʻldiriladi. Tovarlar bir yoki bir nechta partiyalarda qaytarib olib chiqilishi mumkin. ATA karnetini qoʻllagan holda vaqtincha olib kirilgan tovarlarni olib chiqish (reeksport) dastlab olib kirilgan nazorat bojxona organi joylashgan hududdan boshqa hududda joylashgan bojxona organi orqali olib chiqilishi mumkin. 22. Ilgari ATA karnetidan foydalangan holda vaqtincha olib kirilgan tovarlarni qayta olib chiqishda (reeksportda) nazorat bojxona organining mansabdor shaxsi tomonidan mazkur Nizom ilovasining 2-bandiga muvofiq tartibda ATA karnetining oq rangli yirtib olinadigan “reexportation” vaucheri toʻldiriladi. 23. Bojxona organining mansabdor shaxsi tomonidan ATA karnetining oq rangdagi “reexportation” koreshogi va yirtib olinadigan vaucheri toʻldirilganidan soʻng: ATA karnetining oq rangdagi yirtib olinadigan “reexportation” vaucherini boshqa birlashtirilgan ATA karneti varaqlaridan ajratadi; ATA karnetini qoʻllagan holda vaqtincha olib kirishni ruyxatdan oʻtkazishning elektron maʼlumotlar bazasida ATA karnetini qoʻllagan holda vaqtincha olib kirilgan tovarlarga nisbatan amalga oshirilgan bojxona operatsiyalari toʻgʻrisida maʼlumotlarni kiritadi; rasmiylashtirilgan ATA karnetini uning egasiga (vakili) qaytaradi. 24. ATA karnetining oq rangdagi yirtib olinadigan “reexportation” vaucherlari ATA karnetidagi tovarlarning umumiy roʻyxati va uning qoʻshimcha varaqlarining (mavjud boʻlganda) nusxasi hamda ilova qilinadigan hujjatlar nusxasi bilan birga bojxona organida qoladi. ATA karnetidagi tovarlarning umumiy roʻyxati va uning qoʻshimcha varaqlarining (mavjud boʻlganda) nusxasi hamda ilova qilinadigan hujjatlar bilan birga nazorat bojxona organida qoladi 25. ATA karnetini qoʻllagan holda olib kirilgan tovarlarni qayta olib chiqishda (reeksport) deklaratsiyalash Oʻzbekiston Respublikasidan tovarlarni olib chiqishni rasmiylashtiradigan bojxona organi tomonidan amalga oshiriladi. 26. ATA karneti egasining (vakili) “vaqtincha olib kirish” bojxona rejimi shartlariga rioya qilish majburiyati, ATA karnetidan foydalanishning oʻziga xos xususiyatlari va bojxona toʻlovlarini toʻlash kafolatini hisobga olgan holda tovarlar Oʻzbekiston Respublikasidan olib chiqilishiga qadar oʻz kuchini saqlab qoladi. 27. Nazorat bojxona organi ATA karnetining oq rangdagi yirtib olingan “reexportation” vaucheri hamda ATA karnetidagi tovarlarning umumiy roʻyxati va uning qoʻshimcha varaqlarining (mavjud boʻlganda) nusxasi asosida “vaqtincha olib kirish” bojxona rejimi shartlariga rioya qilinishi yuzasidan bojxona nazoratini amalga oshiradi. 28. ATA karnetini qoʻllagan holda olib kirilgan tovarlarni qayta olib chiqish (reeksport) amalga oshirilganda, tegishli bojxona organi ATA karnetining oq rangli yirtib olinadigan “reexportation” vaucherini rasmiylashtiradi va uch kun ichida uning nusxasini “vaqtincha olib kirish” bojxona rejimini nazorat qilishni yakunlash uchun nazorat bojxona organiga yuboradi. ATA karnetining rasmiylashtirilgan yirtib olinadigan vaucherlari ATA karnetidagi tovarlarning umumiy roʻyxati va uning qoʻshimcha varaqlarining (mavjud boʻlganda) nusxasi hamda ilova qilinadigan hujjatlar nusxasi bilan birga nazorat bojxona organida qoladi. 29. Konvensiya qoidalari buzilgan taqdirda ATA karnetini qoʻllagan holda olib kirilgan tovarlar boʻyicha Savdo-sanoat palatasi bojxona toʻlovlari toʻlanishini kafolatlaydi. 30. ATA karnetini qoʻllagan holda olib kirilgan tovarlar uchun nazorat bojxona organi oldida mazkur Nizomning 35-bandiga muvofiq hisoblangan bojxona toʻlovlarini toʻlash boʻyicha Savdo-sanoat palatasi bilan birgalikda ATA karnetining egasi solidar tartibda javobgar boʻladilar. Savdo-sanoat palatasiga toʻlash uchun taqdim etilgan bojxona toʻlovlari umumiy miqdorining 10 foizidan oshib ketishi mumkin emas. 31. ATA karnetining amal qilish muddati tugagan sanadan boshlab, bir yillik muddat ichida bojxona toʻlovlarini toʻlash yuzasidan nazorat bojxona organi tomonidan ATA karneti egasi va Savdo-sanoat palatasiga bojxona toʻlovlarini toʻlash toʻgʻrisida talabnoma (bundan buyon matnda talabnoma deb yuritiladi) yuboriladi. 32. ATA karnetini qoʻllagan holda olib kirilgan tovarlar qayta olib chiqilganligini (reeksport) isbotlash uchun Savdo-sanoat palatasi talabnomani olgan kundan eʼtiboran olti oy ichida nazorat bojxona organiga ATA karnetini qoʻllagan holda olib chiqishni (reeksport) rasmiylashtirgan bojxona organi tomonidan belgilangan tartibda toʻldirilgan va muhri bilan tasdiqlangan ATA karnetining oq rangdagi yirtib olinadigan “reexportation” vaucherlari nusxasini taqdim etadi. Nazorat bojxona organi ATA karnetini qoʻllagan holda olib kirilgan tovarlarning qayta olib chiqiliganligi (reeksport) dalillari sifatida boshqa hujjatlarni qabul qilishlari mumkin. Taqdim etilgan hujjatlar asosida “vaqtincha olib kirish” bojxona rejimining amal qilish muddati tugagan holatlarda, nazorat bojxona organi bu haqda Savdo-sanoat palatasiga xabar beradi. 33. Mazkur Nizomning 32-bandida koʻrsatilgan hujjatlarning amal qilish muddati belgilangan muddatgacha bojxona organlariga taqdim etilmagan taqdirda, ATA karneti egalari va Savdo-sanoat palatasi mazkur Nizomning 30-bandida koʻrsatilgan miqdorlarda bojxona toʻlovlarini toʻlashi shart. 34. Agar Savdo-sanoat palatasi yoki ATA karnetining egasi yoki boshqa manfaatdor shaxs bojxona organlariga avariya yoki yengib boʻlmaydigan kuch (fors-major) holati tufayli tovarlarning toʻliq yoʻq qilinishi yoki yoʻqotilishi toʻgʻrisida qoniqarli dalillarni taqdim etsa va ATA karnetining amal qilish muddati tugagan kundan boshlab bir yil oʻtgan boʻlsa, talabnoma Savdo-sanoat palatasiga taqdim etilmaydi. 35. Konvensiya talablari, shuningdek, “vaqtincha olib kirish” bojxona rejimlari shartlari buzilgan taqdirda, bojxona toʻlovlarini hisoblash nazorat bojxona organi tomonidan quyidagi tartibda amalga oshiriladi: a) ATA karnetini qoʻllab rasmiylashtirilgan tovarlar Oʻzbekiston Respublikasidan ATA karnetida koʻrsatilgan muddatda amalda olib chiqilmagan boʻlsa, bojxona toʻlovlari summasi ushbu tovarlar “erkin muomalaga chiqarish (import)” rejimiga joylashtirilganda toʻlanishi lozim boʻlgan summalar miqdorida hisoblanadi. Bunda Bojxona kodeksining 45-bobiga muvofiq bojxona organi ATA karnetini qabul qilingan kunda amal qiladigan boj toʻlovlari stavkalari, shuningdek chet el valyutasining kurslari qoʻllaniladi; b) tovarlar vaqtincha olib kirish muddati yakunlanganidan soʻng olib chiqilganda, bojxona toʻlovlari Bojxona kodeksining 11-bobiga muvofiq vaqtincha olib kirish muddati tugagan kundan tovarlar amalda olib chiqilgan kungacha boʻlgan vaqt uchun hisoblanadi; v) ATA karnetini qoʻllagan holda vaqtincha olib kirilgan tovarlarni maqsadsiz foydalangan, ammo ular belgilangan muddatda olib chiqilgan taqdirda, Bojxona kodeksining 11-bobiga muvofiq ular boʻyicha toʻlanishi lozim boʻlgan bojxona toʻlovlari ushbu tovarlarni ularning maqsadi boʻyicha foydalanish talabini buzgan holda muomalaga chiqarilgan kundan boshlab hisoblanadi, agar ushbu kun belgilanmagan boʻlsa ATA karnetining nazorat bojxona organi qabul qilgan kundan keyingi kundan boshlab hisoblanadi. 36. Mazkur Nizomning 35-bandida koʻrsatilgan “vaqtincha olib kirish” bojxona rejimining shartlari buzilgan taqdirda, bojxona rasmiylashtiruvi uchun bojxona yigʻimlari undiriladi. 37. Konvensiya talablari va “vaqtincha olib kirish” bojxona rejimi shartlari buzilgan taqdirda bojxona organi tomonidan ATA karneti egasi va Savdo-sanoat palatasiga bu haqda talabnoma yuboradi. Talabnomada qoidabuzarlikning mohiyati bayon qilinadi, buzilish faktini tasdiqlovchi hujjatlar nusxalari, shu jumladan, bojxona organi tomonidan rasmiylashtirilgan ATA karnetining nazorat varaqasi nusxasi, shuningdek, bojxona toʻlovlari va bojxona rasmiylashtiruvi uchun bojxona yigʻimlari miqdorini hisobi koʻrsatiladi. 38. Mazkur Nizomning 35-bandida koʻrsatilgan “vaqtincha olib kirish” bojxona rejimining shartlari buzilgan taqdirda, bojxona organi ATA karneti egasidan bojxona toʻlovlari va yigʻimlarini majburiy undirish boʻyicha zarur choralarni koʻradi. Bojxona organi tomonidan ATA karneti egasidan bojxona toʻlovlari va yigʻimlari qisman undirilgan boʻlsa, u holda qolgan qismini undirish boʻyicha Savdo-sanoat palatasiga maʼlum qiladi. Bojxona organi tomonidan ATA karneti egasidan bojxona toʻlovlari va yigʻimlari toʻliq undirilgan boʻlsa, u holda Savdo-sanoat palatasiga talabnoma qoʻyilmaydi yoki yuborilgan talabnoma qaytarib olinadi. 39. Savdo-sanoat palatasi talabnoma olingan kundan boshlab, olti oy ichida qayta olib chiqish toʻgʻrisida dalillar yoki ATA karnetini tegishli ravishda rasmiylashtirilganligini taqdim etsa, bojxona organi dalillar olingan kundan boshlab 15 kun ichida ularni koʻrib chiqadi va talabnomani toʻliq (qisman) qaytarib olish yoki ularni rad etish toʻgʻrisida qarorini qabul qiladi. Talabnomani toʻliq (qisman) qaytarib olish yoki ularni rad etish toʻgʻrisida qaror qabul qilingan kundan keyingi ish kunidan kechiktirmay, bojxona organi Savdo-sanoat palatasini ushbu qarorni qabul qilinganligi toʻgʻrisida xabardor qiladi. 40. Savdo-sanoat palatasidan talabnoma olingan kundan boshlab olti oy ichida hech qanday tushuntirish olinmasa yoki ular bojxona organi tomonidan rad etilgan boʻlsa, Savdo-sanoat palatasi darhol bojxona organining hisob raqamiga talabnomada koʻrsatilgan bojxona rasmiylashtiruvi uchun bojxona toʻlovlari va bojxona yigʻimlari summasini ushbu Nizomning 30-bandida koʻrsatilgan miqdorlarda oʻtkazishi shart. 41. Talabnomada koʻrsatilgan bojxona toʻlovlar va yigʻimlari toʻlangan kundan boshlab uch oy mobaynida Savdo-sanoat palatasi tovarlarning qayta olib chiqilishi (reeksport) toʻgʻrisida dalillar taqdim qilishi mumkin. Hududiy bojxona boshqarmasi tovarlarni qaytarib olib chiqish (reeksport) dalillari olingan kundan boshlab 15 kundan kechiktirmay ularni koʻrib chiqadi va Savdo-sanoat palatasiga dalillarni toʻliq (qisman) qabul qilinganligi yoki ular rad etilganligi (sabablarini koʻrsatgan holda) haqida xabar beradi. Tovarlarning olib chiqilganligi (reeksport) dalillari mavjud boʻlgan va Konvensiya talablari buzilmagan taqdirda, Savdo-sanoat palatasi tomonidan toʻlangan summalar Bojxona kodeksining 49-bobiga muvofiq qaytariladi. 42. Toʻlanishi lozim boʻlgan summalar bojxona organlarining hisob raqamiga oʻtkazilmasa, olti oylik muddat oʻtgandan soʻng bojxona organi ushbu summalarni Savdo-sanoat palatasidan undirish toʻgʻrisida daʼvo arizasi bilan sudga murojaat qiladi. 43. “Vaqtincha olib kirish” bojxona rejimini Bojxona kodeksiga muvofiq boshqa bojxona rejimiga oʻzgartirishda va ushbu bojxona rejimining shartlari Oʻzbekiston Respublikasidan tovarlarni olib chiqishni nazarda tutmaydigan boʻlsa, bojxona organi ATA karnetining oq rangdagi yirtib olinadigan “importation” vaucheriga belgi qoʻyadi va shu paytdan boshlab Savdo-sanoat palatasi majburiyatlardan ozod qilinadi, shuningdek, ATA karnetining oq rangdagi “importation” koreshogida bojxona deklaratsiyasining raqami koʻrsatiladi. 44. Konvensiya talablari tadbiq qilinadigan tovarlar “vaqtincha olib chiqish” bojxona rejimiga joylashtirilganda, ularni deklaratsiyalash Savdo-sanoat palatasi tomonidan taqdim etilgan ATA karneti deklarantning tanloviga koʻra tovarlarga deklaratsiya sifatida foydalanilishi mumkin. Bojxona organlari Bojxona kodeksida belgilangan tartibda ATA karnetini qoʻllagan holda vaqtincha olib chiqilayotgan tovarlarga nisbatan bojxona nazoratini amalga oshiradi. Bojxona koʻrigi dalolatnomasini rasmiylashtirishda tovarlarning tavsifi sifatida tovarlarning umumiy roʻyxatidan foydalanishga ruxsat etiladi. 45. ATA karneti bojxona organiga taqdim etiladi va uni bergan kafolatlovchi uyushma tomonidan toʻldirilgan va rasmiylashtirilgan taqdirda qabul qilinadi. Bunda, ATA karnetining muqovasida uni bergan kafolatlovchi uyushma ATA karneti qabul qilinishi mumkin boʻlgan mamlakatlarni va ushbu mamlakatlar yoki bojxona hududlarining kafolatli birlashmalarining nomlari koʻrsatilishi kerak. Bojxona organiga ATA karneti taqdim etilganda, uning egasi (vakili) tomonidan ATA karnetining sariq rangdagi “exportation” yirtib olinadigan vaucheri toʻldiriladi. 46. ATA karnetning amal qilish muddati ATA karnetini taqdim etuvchi kafolatlovchi uyushma tomonidan berilgan sanadan eʼtiboran bir yildan oshmasligi lozim. ATA karnetidan foydalanib harakatlanayotgan tovarlarni vaqtincha olib chiqish muddati Konvensiyada belgilangan talablarga muvofiq belgilanadi. 47. Bojxona organi ATA karnetini qabul qilganda uning toʻldirilganligini tekshiradi. Bunda quyidagilarga alohida eʼtibor beriladi: ATA karnetining amal qilish muddati; tovarlarning umumiy roʻyxati va qoʻshimcha varaqalarni tegishli ravishda toʻldirish va rasmiylashtirish; sariq rangdagi ATA karnetining yirtib olinadigan vaucherini toʻldirish (unda keltirilgan maʼlumotlar ATA karnetining muqovasi old va orqa tomonlarida koʻrsatilgan va yuk kuzatuv va transport hujjatlarida koʻrsatilgan maʼlumotlarga mos kelishi kerak). Barcha talablar bajarilgan taqdirda ATA karnetini rasmiylashtirish uchun bojxona organining mansabdor shaxsi bunday ATA karnetini roʻyxatdan oʻtkazish uchun qabul qiladi. Tovarlarni chiqarishga qaror qilinganda, ATA karneti vaqtincha olib chiqish ruyxatidan oʻtkazishning elektron maʼlumotlar bazasida roʻyxatdan oʻtkaziladi. Bunda bojxona organining mansabdor shaxsi mazkur Nizom ilovasining 4-bandida koʻrsatilgan maʼlumotlarni ATA karneti muqovasining oldingi chap tomonining pastki qismiga ATA karnetning sariq rangdagi “exportation” koreshogi va yirtib olinadigan vaucheriga kiritadi. 48. ATA karnetning sariq rangdagi “exportation” koreshogi va yirtib olinadigan vaucheri toʻldirilganidan soʻng, bojxona organining mansabdor shaxsi: ATA karnetining sariq rangdagi yirtib olinadigan vaucherni boshqa birlashtirilgan varaqlaridan ajratadi; rasmiylashtirilgan ATA karnetini egasiga (vakiliga) qaytaradi. 49. ATA karnetining rasmiylashtirilgan sariq rangdagi yirtib olinadigan vaucherlari ATA karnetidagi tovarlarning umumiy roʻyxati va uning qoʻshimcha varaqlarining (mavjud boʻlganda) nusxasi hamda ilova qilinadigan hujjatlar nusxasi bilan birga nazorat bojxona organida qoladi. 50. Nazorat bojxona organi tovarlarni “vaqtincha olib chiqish” bojxona rejimi shartlariga rioya etilishini olib qolingan ATA karnetining rasmiylashtirilgan yirtib olinadigan vaucherlari hamda ATA karnetidagi tovarlarning umumiy roʻyxati va uning qoʻshimcha varaqlarining (mavjud boʻlganda) nusxasi asosida bojxona nazoratini amalga oshiradi. 51. Bojxona organi tomonidan ATA karneti qabul qilib olingandan soʻng unga oʻzgartirish va (yoki) qoʻshimchalar kiritilishiga yoʻl qoʻyilmaydi. 52. Oʻzbekiston Respublikasidan ilgari vaqtincha olib chiqilgan tovarlarni “reimport” bojxona rejimi ostida ATA karnetidan foydalangan holda joylashtirishda ularning bojxonada deklaratsiyalanishi ATA karneti tovarlari uchun deklaratsiya sifatida qoʻllanishi mumkin. 53. Bojxona organi ATA karnetini rasmiylashtirishda uning sariq rangdagi “reimportation” koreshogi va yirtib olinadigan vaucherini mazkur Nizom ilovasining 5-bandiga muvofiq tartibda toʻldiriladi. 54. Bojxona organlari Bojxona kodeksiga muvofiq ATA karneti asosida Oʻzbekiston Respublikasiga qayta olib kiriladigan (reimport) tovarlarga nisbatan bojxona nazorati shakllaridan foydalanadi. Bojxona koʻrigi dalolatnomalarini tuzishda tovar tavsifi sifatida tovarlarning umumiy roʻyxatlaridan foydalanishga yoʻl qoʻyiladi. 55. ATA karnetining koreshogi va yirtib olinadigan vaucheri toʻldirilgandan soʻng, bojxona organining mansabdor shaxsi: yirtib olinadigan vaucherni “reimport” bojxona rejimi ostida tovarlarni joylashtirishda ATA karnetining sariq rangdagi “reimportation” vaucherini birlashtirilgan ATA karneti varaqlaridan ajratadi; elektron maʼlumotlar bazasiga zarur maʼlumotlarni kiritadi; rasmiylashtirilgan ATA karnetining egasiga (vakiliga) qaytaradi. 56. ATA karnetining rasmiylashtirilgan yirtib olinadigan vaucherlari ATA karnetidagi tovarlarning umumiy roʻyxati va uning qoʻshimcha varaqlarining (mavjud boʻlganda) nusxasi hamda ilova qilinadigan hujjatlar nusxasi bilan birga nazorat bojxona organida qoladi. 57. Tovarlar “reimport” bojxona rejimi ostiga ushbu tovarlarni “vaqtinchalik olib chiqish” bojxona rejimi ostida joylashtirgan bojxona organidan boshqa bojxona organida joylashtirilgan boʻlsa, ushbu bojxona organi ATA karnetining sariq rangdagi “reimportation” yirtib olinadigan vaucheri nusxasi va tovarlar umumiy roʻyxatining nusxasi bilan uch kun ichida tovarlarni “vaqtinchalik olib chiqish” bojxona rejimi ostida ATA karnetini qoʻllagan holda joylashtirgan bojxona organiga xabarnoma (xat) yuboradi. 58. ATA karneti egasining (vakilining) arizasiga asosan tovarlarni vaqtinchalik olib chiqish uchun belgilangan muddat ATA karnetining egasi (vakili) murojaat qilgan hududiy bojxona boshqarmasi qarori asosan ATA karnetining amal qilish muddati mobaynida uzaytiriladi. 59. Tovarlarni vaqtincha olib chiqish uchun belgilangan muddatni uzaytirishda hududiy bojxona boshqarmasining mansabdor shaxsi tomonidan mazkur Nizom ilovasining 6-bandida belgilangan tartibda ATA karnetining sariq rangdagi “exportation” koreshogi va yirtib olinadigan vaucherlari toʻldiriladi va elektron maʼlumotlar bazasiga ATA karnetining maʼlumotlari boʻyicha uzaytirish muddati koʻrsatilgan holda tegishli yozuv kiritiladi. 60. Mazkur Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javobgar boʻladi. 61. Mazkur Nizom Oʻzbekiston Respublikasi Savdo-sanoat palatasi bilan kelishilgan. 1. ATA karnetining oq rangdagi “importation” koreshok va yirtib olinadigan vaucherlarini toʻldirish va rasmiylashtirish: a) yirtib olinadigan vaucherda: “N” grafasining “b” kichik bandida tovarlarni Oʻzbekiston Respublikasidan qaytarib olib chiqish vaqtini hisobga olmagan holda ulardan ATA karnetini qoʻllagan holda maqsadli foydalanish tugaydigan muddat sanasi qoʻyiladi va u quyidagicha shakllantiriladi: GGGG/MM/DD, bunda GGGG ― yil; MM ― oy; DD ― kun. Ushbu sana ATA karneti muqovasining old tomonidagi kafolatlovchi uyushma tomonidan qoʻyilgan (“G” grafaning “s” kichik bandi “Valid until/Valable jusqʼau”) ATA karnetining amal qilish muddatidan koʻp boʻlishi mumkin emas; “N” grafasining “s” kichik bandida bojxona yuk deklaratsiyasidagi roʻyxatga olish raqami kabi shakllantiriladigan bojxona organida roʻyxatga olish raqami qoʻyiladi; “N” grafasining “d” kichik bandida tovarlarga nisbatan amalga oshirilgan bojxona operatsiyalari toʻgʻrisida nazorat bojxona organining alohida quyidagi belgilari qoʻyiladi: bojxona koʻrigi oʻtkazilganligi; qoʻllanilgan identifikatsiya vositalari, shu jumladan, qoʻyilgan bojxona plombalari, ularning raqamlari va boshqa maʼlumotlar koʻrsatiladi. Agar bojxona organi tomonidan identifikatsiya vositalari qoʻllanilgan boʻlsa, ushbu yirtib olinadigan vaucherga tegishli boʻlgan tovarlarning umumiy roʻyxatining 7-ustuniga ushbu tovarlar toʻgʻrisida maʼlumotlar kiritiladi; “N” grafasining pastki qismiga “At” soʻzidan soʻng, nazorat bojxona organining toʻliq nomi va kodi qoʻyiladi hamda deklaratsiyalashning natijalari toʻgʻrisidagi maʼlumot kiritiladi (“Yuk chiqarishga ruxsat berildi” shtampi, tovarlar chiqarilgan sana, shuningdek, “signature and stamp” soʻzlarining ustiga shaxsiy raqamli muhr va imzo qoʻyiladi). b) koreshokda: 1-grafada yirtib olinadigan vaucherning “F” grafasi “a” kichik bandidan bojxona nazorati amalga oshirilgan tovarlarning tartib raqamlari qoʻyiladi; 2-grafada yirtib olinadigan vaucherning “N” grafasi “b” kichik bandida koʻrsatilgan sana qoʻyiladi; 3-grafada yirtib olinadigan vaucherning “N” grafasi “s” kichik bandidan bojxona organida roʻyxatga olish raqami qoʻyiladi; 4-grafada yirtib olinadigan vaucherning “N” grafasi “d” kichik bandidan alohida belgilar qoʻyiladi; 5-grafada nazorat bojxona organining toʻliq nomi va kodi qoʻyiladi; 6-grafada nazorat bojxona organining tarkibiy tuzilmasi joylashgan aholi punkti nomi koʻrsatiladi; 7-grafada yirtib olinadigan vaucherning “N” grafasi quyi qismidan yirtib olinadigan vaucherning rasmiylashtiruv sanasi qoʻyiladi; 8-grafada nazorat bojxona organining mansabdor shaxsi shtampi, shaxsiy muhri, imzo, shuningdek, yirtib olinadigan vaucherning “N” grafasi quyi qismidan boshqa maʼlumotlar qoʻyiladi. 2. ATA karnetining oq rangdagi “reexportation” koreshogi va yirtib olinadigan vaucherining nazorat bojxona organining masʼul mansabdor shaxsi tomonidan toʻldirilishi va rasmiylashtirilishi: a) yirtib olinadigan vaucherda: “N” grafasining “a” kichik bandida yirtib olinadigan vaucherning “F” grafasi “a” kichik bandidan koʻrsatilib, olib kirilgan tovarlarning bojxona nazoratidan oʻtkazilganligi toʻgʻrisida “tekshirildi” yozuvini qoʻlda yozgan holda belgi qoʻyiladi; “N” grafasining “b” kichik bandida tovarlarga nisbatan amalga oshirilgan bojxona operatsiyali koʻrsatiladi, agar ular amalga oshirilsa, biroq olib chiqilmasdan Oʻzbekiston Respublikasida boshqa bojxona rejimiga joylashtirilsa (agar ushbu tovarlarga nisbatan Oʻzbekiston Respublikasining Bojxona kodeksida belgilangan tartibda bojxona operatsiyalarini amalga oshirish lozim boʻlsa). Bunday holda ATA karnetining oq rangdagi “reexportation” yirtib olinadigan vaucherining “F” grafasi “b” kichik bandida koʻrsatilgan tovarlarning boshqa bojxona rejimiga joylashtirilgan bojxona deklaratsiyalari toʻgʻrisidagi maʼlumotlar koʻrsatiladi; “N” grafasining “s” kichik bandida bojxona organiga taqdim qilish va Oʻzbekiston Respublikasidan olib chiqish (reeksport) imkoni yoʻq boʻlgan tovarlarga nisbatan qoʻllanilgan harakatlar koʻrsatiladi. Mazkur kichik bandda quyidagi kabi hujjatlar (shu jumladan, bojxona deklaratsiyalari) koʻrsatiladi: ushbu tovarlarning avval qaytarib olib chiqilishi amalga oshirilgan ATA karnetining oq rangdagi “reexportation” yirtib olinadigan vaucherlari; Oʻzbekiston Respublikasi Bojxona kodeksiga muvofiq tovarlar boshqa bojxona rejimlariga joylashtirilgan bojxona deklaratsiyalari; “N” grafasining “d” kichik bandida bojxona yuk deklaratsiyasidagi roʻyxatga olish raqami kabi shakllantiriladigan, bojxonada roʻyxatga olish raqami qoʻyiladi; “N” grafasining “e” kichik bandi tovarlarni qaytarib olib chiqishni rasmiylashtirish va amalda olib chiqish nazorat bojxona organidan boshqa bojxona organi tomonidan amalga oshirilganda toʻldiriladi. Mazkur kichik bandda tovarlar olib chiqiladigan bojxona organining kodi va toʻliq nomi qoʻyiladi; “N” grafaning “f” kichik bandi ATA karnetining oq rangdagi “importation” yirtib olinadigan vaucherining “N” grafasi “d” kichik bandi uchun belgilangan tartibda toʻldiriladi; “N” grafasining pastki qismiga “At” soʻzidan soʻng, bojxona organining kodi, toʻliq nomi qoʻyiladi, bojxona operatsiyalari va bojxona nazorati natijalari toʻgʻrisidagi maʼlumot kiritiladi (“Yuk chiqarishga ruxsat berildi” shtampi, tovarlar shartli chiqarilgan sana, shuningdek, “signature and stamp” soʻzlarining ustiga shaxsiy muhr va imzo qoʻyiladi). b) koreshokda: 1-grafada ATA karnetining oq rangdagi “importation” vaucherining bojxona roʻyxat raqamlarini koʻrsatgan holda ushbu vaucherlar boʻyicha vaqtincha olib kirilgan va yirtib olinadigan vaucherning “F” grafasi “a” kichik bandidan qayta olib chiqishga (reeksport) ruxsat berilgan tovarlarga nisbatan tovarlarning umumiy roʻyxatidan tovarlarning tartib raqamlari qoʻyiladi; 2-grafada yirtib olinadigan vaucherning “N” grafasi “b” kichik bandidan maʼlumotlar koʻrsatiladi; 3-grafada yirtib olinadigan vaucherning “N” grafasi “s” kichik bandidan maʼlumotlar koʻrsatiladi; 4-grafada yirtib olinadigan vaucherning “N” grafasi “d” kichik bandidan bojxona organi tomonidan roʻyxatga olish raqami qoʻyiladi; 5, 6, 7 va 8-grafalar ATA karnetining oq rangdagi “importation” koreshogining mos grafalarini toʻldirish talablariga muvofiq toʻldiriladi. 3. Tovarlarni vaqtincha olib kirish uchun belgilangan muddatni uzaytirishda ATA karnetining oq rangdagi “importation” koreshogi va yirtib olinadigan vaucherlarini toʻldirish va rasmiylashtirish: a) ATA karnetining oq rangdagi “importation” yirtib olinadigan vaucherining “N” grafasi “b” kichik bandiga “vaqtincha olib kirish muddati ....gacha uzaytirildi” yozuvini qoʻl bilan yozib, uzaytirilgan muddatni koʻrsatgan holda vaqtincha olib kirish muddatining uzaytirilganligi toʻgʻrisida belgi, shaxsiy muhr va imzo qoʻyiladi; b) ATA karnetining oq rangdagi “importation” koreshogi 2-bandiga “vaqtincha olib kirish muddati ....gacha uzaytirildi” yozuvini qoʻl bilan yozib, uzaytirilgan muddatni koʻrsatgan holda vaqtincha olib kirish muddatining uzaytirilganligi toʻgʻrisida belgi, shaxsiy muhr va imzo qoʻyiladi. 4. Bojxona organining mansabdor shaxsi tomonidan ATA karnetining muqovasi yuz tomonidagi “N” grafaning pastki chap katakchasi, sariq rangdagi “exportation” koreshogi va yirtib olinadigan vaucherlarning toʻldirilishi va rasmiylashtirilishi: a) ATA karnetining muqovasi yuz tomonidagi “N” grafasining pastki chap katakchasida: “a” kichik bandida ATA karnetidagi tovarlarning umumiy roʻyxati 7 kolonkasidagi identifikatsiya vositalari qoʻyilgan tovarlar umumiy roʻyxatidan tovarlar va qoʻshimcha varaqlar raqamlari koʻrsatiladi; “b” kichik bandida bojxona koʻrigi oʻtkazilganligi toʻgʻrisida belgi qoʻyiladi. Bojxona koʻrigi oʻtkazilganda “yes/da”ning roʻparasiga tegishli belgi qoʻyiladi, “no/net” chizib oʻchiriladi; “s” kichik bandida bojxona yuk deklaratsiyasidagi roʻyxatga olish raqami kabi shakllantiriladigan, bojxonada roʻyxatga olish raqami qoʻyiladi; “d” kichik bandida tovarlarga nisbatan bojxona operatsiyalari amalga oshirilayotgan bojxona organining kodi va toʻliq nomi; quyidagi shaklda shakllantiriladigan ATA karnetining rasmiylashtiruv sanasi: GGGG/MM/DD, bunda: GGGG ― yil; MM ― oy; DD ― kun; shaxsiy raqamli muhr va imzo; b) ATA karnetining sariq rangdagi “exportation” koreshogi va yirtib olinadigan vaucherda: yirtib olinadigan vaucherda: “N” grafaning “a” kichik bandida tovarlarning umumiy roʻyxatidan va qoʻshimcha varaqlarning “F” grafasi “a” kichik bandidan olib chiqilayotgan tovarlarning tartib raqamlari kiritiladi; “N” grafaning “b” kichik bandida agar Oʻzbekiston Respublikasining Bojxona kodeksiga muvofiq tovarlarni olib chiqishda qaytarib olib kirish shart boʻlsa, Oʻzbekiston Respublikasidan olib chiqilgan va “reimport” bojxona rejimiga joylashtirilayotgan tovarlarning qaytarib olib kirish sanasi qoʻyiladi va u quyidagi tartibda shakllantiriladi: GGGG/MM/DD, bunda: GGGG ― yil; MM ― oy; DD ― kun; “N” grafaning “s” kichik bandi toʻldirilmaydi; “N” grafaning “d” kichik bandida tovarlarga nisabtan amalga oshirilgan bojxona operatsiyalari va bojxona nazoratidagi harakatlar toʻgʻrisida bojxona organining maxsus belgilari, xususan: bojxona koʻrigi oʻtkazilganligi, qoʻllanilgan qiyoslash vositalari, shu jumladan, qoʻyilgan bojxona plombalari va ularning raqamlari hamda boshqa maʼlumotlar koʻrsatiladi. Agar bojxona organlari tomonidan identifikatsiya vositalari qoʻllanilgan boʻlsa, ular toʻgʻrisidagi maʼlumot ushbu yirtib olinadigan vaucherga tegishli tovarlarning umumiy roʻyxati 7-ustunining tegishli joyida koʻrsatiladi; “N” grafasining pastki qismiga “At” soʻzidan soʻng, tovarlar “vaqtincha olib chiqish” bojxona rejimiga joylashtirilgan bojxona organining kodi va toʻliq nomi koʻrsatilib, bojxona operatsiyalarini amalga oshirish va bojxona nazorati natijalari toʻgʻrisidagi maʼlumotlar kiritiladi (“Yuk chiqarishga ruxsat berildi” shtampi, tovarlar shartli chiqarilgan sana, shuningdek, “signature and stamp” soʻzlarining ustiga shaxsiy raqamli muhr va imzo qoʻyiladi); koreshokda: 1-grafada yirtib olinadigan vaucherning “N” grafasi “a” kichik bandidan olib chiqilayotgan tovarlarning tartib raqamlari qoʻyiladi; 2-grafada belgilangan katakda yirtib olinadigan vaucherning “N” grafasi “b” kichik bandida koʻrsatilgan sana qoʻyiladi; 3-grafada yirtib olinadigan vaucherning “N” grafasi “d” kichik bandidan maxsus belgilar qoʻyiladi; 4-grafada tovarlarni shartli chiqarishni amalga oshirgan bojxona organining kodi va toʻliq nomi koʻrsatiladi; 5-grafada bojxona organining tarkibiy tuzilmasi joylashgan aholi punkti nomi koʻrsatiladi; 6-grafada “N” yirtib olinadigan vaucherning pastki qismidan tovarlarning shartli chiqarish sanasi qoʻyiladi; 7-grafada tegishli shtamp va shaxsiy raqamli muhr, imzo va yirtib olinadigan vaucherning “N” grafasi “d” kichik bandi pastki qismidan boshqa maʼlumotlar qoʻyiladi. 5. Bojxona organining mansabdor shaxsi tomonidan ATA karnetining sariq rangdagi “reimportation” koreshogi va yirtib olinadigan vaucherlarining toʻldirilishi va rasmiylashtirilishi: a) yirtib olinadigan varaq vaucherda: “N” grafasining “a” kichik bandi agar tovarlar nazorat bojxona organidan boshqa bojxona organida “vaqtincha olib chiqish” bojxona rejimiga joylashtirilgan boʻlsa toʻldiriladi. Mazkur kichik bandda ATA karnetining sariq rangdagi “exportation” 4-grafasida bojxona organining kodi va toʻliq nomi qoʻyiladi; “N” grafaning “s” kichik bandi ATA karnetining sariq rangdagi “exportation” yirtib olinadigan vaucheri “N” grafasi “d” kichik bandi talablari boʻyicha toʻldiriladi. Agar tovarlar bir nechta turkumlar bilan qaytarib olib kirilayotgan boʻlsa, tovarlarning avvalgi qayta olib kirilganligini (reimport) tasdiqlovchi maʼlumotlar va “vaqtincha olib chiqish” bojxona rejimiga joylashtirilgan tovarlarning boshqa bojxona rejimiga joylashtirilganligi (bunday tovarlarga nisbatan bojxona operatsiyalari Oʻzbekiston Respublikasining Bojxona kodeksiga muvofiq tartibda amalga oshiriladi) toʻgʻrisidagi maʼlumotlar koʻrsatiladi. Bunday holda kichik bandda ushbu tovarlar avval reimport qilingan sariq rangdagi “reimportation” yirtib olinadigan vaucherlar toʻgʻrisida. ATA karnetining sariq rangdagi yirtib olinadigan vaucherining “F” grafasi “s” kichik bandida koʻrsatilgan, tovarlar boshqa bojxona rejimlariga rasmiylashtirilgan bojxona yuk deklaratsiyalari toʻgʻrisida maʼlumotlar koʻrsatiladi; “N” grafasining pastki qismiga “At” soʻzidan soʻng, tovarlarni “qayta olib kirish” (reimport) bojxona rejimiga joylashtirgan bojxona organining kodi va toʻliq nomi koʻrsatilib, bojxona operatsiyalarini amalga oshirish va bojxona nazorati natijalari toʻgʻrisidagi maʼlumotlar kiritiladi (“Yuk chiqarishga ruxsat berildi” shtampi, tovarlar chiqarilgan sana, shuningdek, “signature and stamp” soʻzlarining ustiga shaxsiy raqamli muhr va imzo qoʻyiladi). b) koreshokda: 1-grafada tovarlarning umumiy roʻyxatidan ATA karnetining sariq rangdagi “exportation” vaucherlari boʻyicha vaqtincha olib chiqilgan va yirtib olinadigan varaq vaucherning “F” grafasi “a” kichik bandidan qayta olib kirishga (reimport) ruxsat berilgan tovarlarning tartib raqamlari ushbu vaucherlarning bojxonada roʻyxatga olish raqamlari koʻrsatilgan holda qoʻyiladi; 2-grafada ATA karnetining “exportation” yirtib olinadigan varagʻi “N” grafasi “s” kichik bandidan maʼlumotlar koʻrsatiladi; 3-grafada ATA karnetini qoʻllagan holda qayta olib kirilayotgan (reimport) tovarlarni chiqarishni amalga oshirgan bojxona organining kodi va toʻliq nomi koʻrstailadi; 4-grafada bojxona organining tarkibiy tuzilmasi joylashgan aholi punktining nomi, tovarlarni rasmiylashtirayotgan vakolatli mansabdor shaxs koʻrsatiladi; 5-grafada yirtib olinadigan vaucherning “N” grafasi pastki qismidan ATA karnetining sariq rangdagi yirtib olinadigan vaucher rasmiylashtirilgan va tovarlar chiqarib yuborilgan sana qoʻyiladi; 6-grafada tegishli shtamplar, shaxsiy muhr, imzo, shuningdek, yirtib olinadigan vaucherning “N” grafasi pastki qismidan boshqa maʼlumotlar qoʻrsatiladi. 6. Tovarlarni vaqtincha olib chiqish uchun belgilangan muddatni uzaytirishda ATA karnetining sariq rangdagi “exportation” yirtib olinadigan vaucherlarini toʻldirish va rasmiylashtirish: a) ATA karnetining sariq rangdagi yirtib olinadigan “exportation” vaucheri “N” grafasining “b” bandiga uzaytirish sanasini koʻrsatgan qoʻlda yozilgan yozuv bilan belgi qoʻyadi, shuningdek, shaxsiy muhr va imzo qoʻyiladi; b) ATA karnetining “exportation” koreshogi 2-grafasiga vaqtinchalik olib chiqish muddati uzaytirilgani haqida qoʻlda yozilgan yozuv bilan hamda shaxsiy muhr va imzo qoʻyiladi; v) ATA karnetlari boʻyicha vaqtinchalik olib chiqish va qayta olib kirishni roʻyxatga olish elektron maʼlumotlar bazasida ushbu ATA karnetining “vaqtinchalik olib chiqishga ruxsat muddati” grafasiga uzaytirish sanasi koʻrsatilgan holda “muddat ...gacha uzaytirilgan” deb qoʻshimcha qiladi.